Østjylland ville have set anderledes ud i dag, hvis planerne om en zoologisk have, en gigantisk japansk have, en Kattegatbro og en international lufthavn var blevet til noget. I 2007 så meget lyst ud, og der var gang i visionerne, men så kom finanskrisen.

Australske dyr på en pløjemark ved Trige nord for Aarhus, det var visionen i 2007.

For 10 år siden fortalte TV2 ØSTJYLLAND om en pløjemark ved Trige, som skulle være hjemsted for en zoologisk have og et eksperimentarium. Den nye Århus Zoo skulle stå færdig i 2011 og hovedsagelig vise koalaer, krokodiller og andre dyr fra Australien. Eksperimentariet skulle indeholde den nyeste teknologi og give de besøgene de vildste udfordringer indenfor naturvidenskab.

- Hele projektet er et miks mellem et eksperimentarium, formidling og at lokke folk til med nogle dyr, fortalte Trine Winterø, der dengang var administrerende direktør for projektet.

Der har tidligere været en zoologisk have i Aarhus. Fra 1932 til 1960 lå Aarhus Zoologiske Have som genbo til Tivoli Friheden.

Initiativtagerne til den australske dyrepark var tre søskende og den enes mand. Sammen gik de i gang med at rejse 300 mio. kr. til at realisere deres drøm, men i 2008 kom finanskrisen, der satte banker og erhvervslivet under pres. Allerede i 2009 blev alle planer om dyr i Trige droppet.

- Vi kunne se, hvor det bar hen. Det var en sjov og god proces, men vi havde alle travle liv og havde ikke satset alt, så vi kom let videre, fortæller Galina Plesner, der i dag stadig arbejder med dyr, nemlig med besøgshunde hos Trygfonden.

Hendes mand er ligesom dengang ansat i Københavns Zoo og har affundet sig med, at han ikke fik sin egen zoologiske have ved Aarhus.

Galina Plesner, hendes mand og to brødre ville rejse 300 mio. kro til en ny Aarhus Zoo. De nåede selv at skyde en halv mio. kr. i projektet.

- Jeg har stor respekt for dem, der banker den slags op i dag. Det er et kæmpearbejde at få ideen, finde penge, og få byggeriet i gang, siger Galina Plesner.

Når hun nu tænker på hele projektet, er hun i tvivl om, hvorvidt der ville have været kunder nok til endnu en turistattraktion med dyr i Østjylland, for både Ree Park og Skandinavisk Dyrepark på Djursland har siden 2007 udviklet sig meget.

I dag er der stadig åbne vidder på adressen mellem Lisbjerg og Trige, og der er ikke skyggen af australske dyr.